送鄭元老教授衡州
作者：韓淲
朝代：宋

paragraphs: 三代之學廢，專門競成家。
經隔千百年，孔廟徒奢誇。
我朝跨兩漢，斯文惟有涯。
天下書院中，賜書幾五車。
石鼓亦佳處，湘流带長沙。
衡山爲其衝，南國無以加。
猗與慶曆盛，風化浹邇遐。
州縣俱養士，開設始足嘉。
或困舉子習，沉思實堪嗟。
公卿比塗出，歆艷孰敢譁。
淳熙二三賢，使節連帥牙。
葺彼舊遺事，丘記鎮淫哇。
青春復來守，講道方萌芽。
古意忽不嗣，政治由隆汙。
只今數間屋，定知未傾斜。
如君肯交我，分教且及瓜。
杳渺上重湖，霜風動梅花。
它鄉莫迴首，空使望眼賒。
歲月信逾速，人事紛攫拏。
勉勉儷前修，無繆毫釐差。